Olger Lehtsaar Noor kunstnik
Tartust pärit skulptor Olger Lehtsaar (sünd. 1995) õppis Tartu Ülikoolis bioloogia erialal (2014-2018), kust sattus edasi Kõrgemasse Kunstikooli Pallas (2016-2022). Pallases lõpetas ta skulptuuri eriala Amanduse tunnustusega. Oma õpingute vältel võttis ta osa lumeskulptuuride sümpoosionist Prantsusmaal Valloires, tegi tellimusena bareljeefi Oskar Rütlist, aitas tehniliselt luua teoseid kunstnik Jevgeni Zolotko näitusele “Armastus”(2021) ning on osalenud ka mitme filmiprojekti kunstimeeskonnas võtteplatsi kujundajana ja keerulisemate prop’ide ehitajana. On osa võtnud näitustest “Maniakaalsed rütmid”(2017), “Pallase skulptuurinäitus EMÜ’s” (2019), “0,04tk/m²” (2019), “vali Vari” (2020), “Tulvab olemisse” (2021), “LEND 2022“(2022) ja kõige hilisemalt Eesti Kujurite Ühenduse aastalõpu näitusel “Konserveeritud mateeria” (2022). Skulptuure kirjeldab ta enda jaoks kui meeleolu kajastavat tervikut ehk konkreetses vormis füüsilist kujutust mingist mõttest või meeleolust. Objekti kaudu meeleolu kirjeldamine annab juurde nüansirohkust, sest keeleliselt jääb tihtipeale sõnadest vajaka. Seega saab skulptuuri kaudu inimeste meeleolu maailmu üksteisele lähemale tuua. Oma teoste loomisele läheneb ta põhjalikkuse ja hoolega. Varajased teosed on olnud erinevates suurustes ja materjalides ning valdavalt klassikalise stiiliga, kuid viimasel ajal keskendub ta rohkem pisiplastikale, huviga kasutada alternatiivseid meetodeid nagu galvanoplastika ja selle omadust vormi loomel määramatust rakendada. Oma isikupärast käekirja kujundab ta tuginedes aina aktuaalsemaks saavale teemale, milleks on inimese suhe ümbritseva keskkonnaga.